ཆོས་ཉིད་མཁའ་འགྲོའི་གསང་མཛོད་ལས༔ རིག་འཛིན་འདུས་པའི་གསོལ་འདེབས་བྱིན་རླབས་སྤྲིན་ཕུང་བཞུགས༔ ན་མོ་གུ་རུ་པདྨ་ཀཱ་ར་ཡེ༔ དད་དང་དམ་ཚིག་ལྡན་པའི་བུས༔ བྱིན་རླབས་དངོས་གྲུབ་འཐོབ་པའི་ཕྱིར༔ རིག་འཛིན་བརྒྱུད་པའི་བླ་མ་ལ༔ གསོལ་བ་འདེབས་པའི་ཐབས་ཟབ་མོ༔ བྱིན་རླབས་སྤྲིན་ཕུང་འདི་ལ་བརྩོན༔ ས་མ་ཡ༔ དད་མོས་གདུང་ཤུགས་དྲག་པོ་ཡིས༔ དུས་དྲུག་གསོལ་བ་འདི་ལྟར་གདབ༔ ཨེ་མ་ཧོཿ ཆོས་སྐུ་ཀུན་བཟང་ལོངས་སྐུ་རྡོ་རྗེ་སེམས༔ སྤྲུལ་སྐུ་འགྲོ་བའི་མགོན་པོ་དགའ་རབ་རྗེ༔ གསོལ་བ་འདེབས་སོ་བདག་རྒྱུད་སྨིན་གྲོལ་ནས༔ རིམ་གཉིས་མཐར་ཕྱིན་མཆོག་གི་དངོས་གྲུབ་སྩོལ༔ མཁས་གྲུབ་ཆེན་པོ་ཤྲཱི་སེང་ཧ་དང༔ འཇམ་དཔལ་བཤེས་གཉེན་ནཱ་གརྫུ་ན་ལ༔ གསོལ་བ༴ རིམ་གཉིས༴ རྟོགས་པ་ཕུལ་ཕྱིན་བཱི་མ་ལ་མི་ཏྲ༔ རོམྦུ་གུ་ཧྱ་ཤཱིནྟཾ་གྷརྦྷ་ཏ༔ རིག་འཛིན་རྣམ་བཞི་འཁོར་དང་བཅས་པ་ལཿ གསོལ་བ༴ རིམ་གཉིས༴ དཀྱིལ་འཁོར་འཁོར་ལོའི་མངའ་བདག་པདྨ་འབྱུང༔ ལྷན་སྐྱེས་ཡེ་ཤེས་ཌཱ་ཀི་མཚོ་རྒྱལ་མར༔ གསོལ་བ༴ རིམ་གཉིས༴ ཐུགས་ཀྱི་སྲས་མཆོག་གྲུབ་བརྙེས་རྗེ་འབངས་དང༔ བཻ་རོ་ནམ་སྙིང་ཞི་བ་རྡོ་རྗེ་མཚོ༔ གསོལ་བ༴

རིམ་གཉིས༴ སྙིང་དབུས་མི་འགྱུར་ཐིག་ལེའི་གཞལ་ཡས་ནས༔ རིག་སྐུ་མངོན་གྱུར་པདྨ་ལས་འབྲེལ་ལ༔ གསོལ་བ༴ རིམ་གཉིས༴ ཟབ་གཏེར་མངའ་བདག་སུ་ཁ་བཛྲ་དང༔ རྩ་བརྒྱུད་རིག་འཛིན་བླ་མའི་ཚོགས་རྣམས་ལ༔ གསོལ་བ༴ རིམ་གཉིས༴ ཚད་མེད་ཐུགས་རྗེའི་རང་གཟུགས་ཡེ་ཤེས་གར༔ སྒོ་སྐྱོང་ཆེན་པོ་རྒྱལ་ཆེན་སྡེ་བཞི་ལ༔ གསོལ་བ་འདེབས་སོ་ཕྱི་ནང་བར་ཆད་སོལཿ ཕྲིན་ལས་རྣམ་བཞི་ལྷུན་གྲུབ་དངོས་གྲུབ་སྩོལཿ དུས་གསུམ་རྒྱལ་བའི་ཕྲིན་ལས་དྲེགས་པའི་གཙོ༔ དབྱིངས་ཀྱི་རྗེ་མོ་སྤྲུལ་འཁོར་བཅས་པ་དང༔ ཟབ་གཏེར་བཀའ་ཡི་སྲུང་མ་ཐམས་ཅད་ལ༔ གསོལ་བ་འདེབས་སོ་མི་མཐུན་བར་ཆད་བཟློག༔ ཚེ་སྒྲུབ་མཐར་ཕྱིན་མཆོག་གི་དངོས་གྲུབ་སྩོལ༔ དེ་ལྟར་གསོལ་བ་བཏབ་པའི་བྱིན་རླབས་ཀྱིས༔ བསྐྱེད་རིམ་རྣམ་དག་སྣོད་བཅུད་ལྷ་སྐུར་དག༔ རྫོགས་རིམ་རྩ་རླུང་ཐིག་ལེ་གནད་སྨིན་ནས༔ རྫོགས་པ་ཆེན་པོར་འཁོར་འདས་དག་མཉམ་རྫོགས༔ཚེ་འདིར་འཆི་བའི་ལམ་ལ་མ་ལྟོས་བར༔ རང་སྣང་འོག་མིན་དཔལ་རིའི་ཞིང་ཁམས་སུ༔ རིག་སྟོང་རྡོ་རྗེ་ཕག་མོའི་སྐུར་གྱུར་ནས༔ རིགས་བདག་པད་འབྱུང་ཉིད་དང་དབྱེར་མེད་དུ༔ འཇའ་ལུས་གཞོན་ནུ་བུམ་སྐུར་བྱང་ཆུབ་ཤོག༔ དེ་ལྟར་མི་ཕྱེད་

དད་པ་ཡིས༔ དུས་གསུམ་ཆག་མེད་གསོལ་བཏབ་ན༔ ཚེ་ཡི་འདུ་བྱེད་དབྱིངས་ནུབ་ཚེ༔ དཔའ་བོ་མཁའ་འགྲོས་མདུན་བསུས་ཏེ༔ པདྨ་འོད་ཀྱི་ཕོ་བྲང་དུ༔ ཟུང་འཇུག་སྤྲུལ་བའི་ལུས་ཐོབ་ནས༔ གུ་རུ་པདྨའི་ཞབས་དྲུང་དུ༔ འཁོར་གྱི་ཐོག་མར་སྐྱེ་བར་འགྱུར༔ ཁོ་མོ་མཚོ་རྒྱལ་བདག་གིས་ཀྱང༔ སྙིང་མིག་སྲོག་དང་མཚུངས་པའི་ཆོས༔ ཐུགས་དམ་ཟབ་མོ་འདི་ཡིན་ཀྱང༔ ལས་ལྡན་རྡོ་རྗེ་ཞི་བ་མཚོར༔ གཅེས་ནོར་ཚུལ་དུ་ཆོས་འདི་གདམས༔ མ་འོངས་ཉི་ཤུ་ཁ་རལ་དུས༔ ང་མིན་ང་ཡི་སྤྲུལ་པ་མཆོག༔ ཆུ་འབྲུག་ལོ་བ་སུ་ཁའི་མིང༔ དཔྲལ་བར་ཏཱྃཿགྱི་རི་མོ་གསལ༔ གཡུ་སྒྲའི་སྤྲུལ་པ་དང་འཕྲད་ནས༔ ཆོས་འདིའི་སྒོ་འཕར་འབྱེད་པར་ངེས༔ ལས་ཅན་བུ་དང་འཕྲད་པར་ཤོག༔ ལོག་རྟོག་མཁན་གྱི་དབང་པོ་སྣུབས༔ བཀའ་སྲུང་དྲེགས་པའི་ཚོགས་ལ་གཏད༔ ཐུབ་པར་སྲུངས་ཤིག་ས་མ་ཡ༔ དམ་ལྡན་བུ་ལ་ཆོས་འདི་སྤྲོད༔ གཏེར་རྐུན་ལག་ཏུ་མ་ཤོར་ཅིག༔ ས་མ་ཡ༔ སྐུ་རྒྱ༔ གསུང་རྒྱ༔ ཐུགས་ཀྱི་རྒྱ༔ (Dakini secret letter here) གུ་ཧྱ༔ བརྡ་ཐིམ༔ ཅེས་པ་འདིའང་ཚེ་རིང་མས་བརྡས་བསྐུལ་ཚེ་དུས་མཐའི་ཆོས་གཟུགས་བདེ་སྐྱོང་དབང་མོས་སེར་དགོན་དབེན་ཕྲོད་ནས་སྣང་གསལ་མཐོངས་ལ་འཕྲལ་དུ་བྲིས་པའོ།